ועדת הכלכלה, כנסת 17, פרוטוקול מספר 365, 2007-10-22 09:00

גלעד ארדן: בוקר טוב, אני פותח את ישיבת ועדת הכלכלה.

גלעד ארדן: על סדר היום הצעת חוק התקשורת בזק ושידורים) (תיקון מס' 35) (המשך שידורי חדשות מקומיות בטלוויזיה), התשס"ז-2007, של חברי הכנסת שלי יחימוביץ וגדעון סער.

גלעד ארדן: אנחנו עוסקים היום בהכנה לקריאה שניה ושלישית.

גלעד ארדן: ב-9 לאוקטובר 2007 עברה הצעת החוק בקריאה ראשונה במליאה.

גלעד ארדן: יש חשיבות גבוהה לסיים את הדיון בהצעת החוק בהקדם האפשרי בגלל לוח הזמנים שגורם לכך שבסוף השנה הזו פוקע החוק, ואם לא יהיה חוק אין מי שחייב להמשיך ולהביא את חדשות השלטון המקומי לציבור הרחב.

גלעד ארדן: בבקשה, מציע החוק, חבר הכנסת סער.

גדעון סער: תודה, אדוני היושב ראש.

גדעון סער: אנחנו במסגרת הכנה לקריאה שנייה ושלישית, כשהדברים יותר ברורים לוועדה.

גדעון סער: דהיינו, מתכונת הפתרון זהה לזו שנמצאה בשנה שעברה, למרות שיכול להיות שהיה עדיף להגיע לפתרון יותר ארוך טווח.

גדעון סער: זה הסיכום שלנו עם משרד האוצר ועם הממשלה באופן כללי, ולכן אנחנו מתכוונים לכבד אותו.

גדעון סער: כלל הדברים שאתם אנחנו מתעסקים די ברור.

גדעון סער: בין ההכנה של החוק לקריאה הראשונה לבין היום יש הבדל אחד שיש טעם לדבר עליו, והוא מרומז בנוסח שהונח על שולחננו.

גדעון סער: מדובר על תיקון בחוק רשות השידור, אשר גם לפני הקריאה הראשונה – בעצת משרד המשפטים - היו כאלה שחשבו שצריכים לחזור לוועדה, ואני סברתי שרצוי להעביר בהקדם קריאה ראשונה ולחזור לכאן, שכן אנחנו מוסמכים לעשות את זה.

גדעון סער: בישיבה הקודמת הופיע נציג רשות השידור כאשר דנו בנושא הזה, ונדמה לי שברמה העקרונית אידיאולוגית קשה לחלוק על כך שמאחר שאנחנו רואים את הנושא הזה כנושא שמטבעו מתאים לשירות ציבור, יש טעם בעמדה שהנושא יהיה מטופל על ידי רשות השידור.

גדעון סער: השאלה שעמדה על הפרק בדיון בהכנה לקריאה ראשונה היא האם רשות השידור יכולה להיות ערוכה בפרק הזמן הקצר שנותר עד ל-1 בינואר 2008 להפיק חדשות מקומיות עבור חברת "הוט", שהחיוב החוק חל עליה.

גדעון סער: התשובה שקיבלנו מנציג רשות השידור הייתה שהיא לא ערוכה, הגם שהוא חזר והביע את רצונו, בשם רשות השידור - - -

גלעד ארדן: מתי התנהלה השיחה הזאת?

גדעון סער: זה קרה פה בפגרת הקיץ, בהכנת החוק לקריאה הראשונה.

גדעון סער: זו הייתה ישיבה בראשותך.

גלעד ארדן: גם בחוק הקודם עלה הרעיון הזה.

גדעון סער: בחוק הקודם החלטנו – ואני חושב שהחלטנו נכון - להשאיר את המתכונת הקיימת, שהייתה אז.

גדעון סער: היה אז חוזה בתוקף בין הגורם שעליו מוטלת החבות החוקית לבין הגורם שמפיק בפועל.

גדעון סער: זה גורם שעשה את זה בשנים האחרונות, ולהבנתי זה לא בדיוק המצב היום.

גדעון סער: על כל פנים, עלתה שאלה כפולה; אחת, האם נכון שרשות השידור תעשה את זה; שתיים, האם רשות השידור ערוכה לעשות את זה באופן מיידי.

גדעון סער: בעוד שעל השאלה הראשונה הייתה תשובה חיובית, על השאלה השנייה שלילית.

גדעון סער: במהלך פגרת הקיץ הייתה לי שיחה קצרה גם עם השר הממונה על רשות השידור ועם יושב ראש רשות השידור, ועל פיה הבנתי שעמדת רשות השידור היום שונה.

גדעון סער: הגורמים המשפטיים אומרים שהטלת האחריות על רשות השידור היא דבר שטעון תיקון חוק רשות השידור.

גדעון סער: אני רוצה להבהיר בצורה הכי ברורה – וזה, לדעתי, עיקר עבודת הוועדה כרגע - אם אנחנו יודעים ש"הוט" תטיל באמצעות התקשרות על רשות השידור או כל גורם אחר שלא עסק בזה עד היום, אנחנו חייבים לדעת ולהתרשם שיש יכולות טכניות ומקצועיות, שהוא פרוש באופן שמאשר לו בעוד חודשיים ושבוע מהיום להעלות לשידור שש מהדורות בו-זמנית.

גדעון סער: אנחנו יודעים את היקף המועסקים ואפשר לפרט אותו; כמה כתבים יש בכל מקום; כמה עורכים יש בכל מקום וכדומה.

גדעון סער: חשוב מאוד שאותו סעיף 4, שהיה בהצעת החוק הקודמת והתייחס להיקף ותוכן השידורים, לא רק שיישאר אלא שנתרשם שהרשות יכולה לבצע אותו.

גדעון סער: הפתרון הקבוע, דהיינו הטלת המטלה הזאת על רשות השידור, כפי שאני יודע משיחות שלי עם השר הנוכחי הממונה על רשות השידור וגם עם קודמו, זה דבר רצוי בעיניהם.

גדעון סער: אבל לפחות לתקופת הביניים, כשאנחנו באים אליה לתקופה מאוד קצרה, יש גם טעם להישען על חלק מהתשתית האנושית של העובדים שעשו את זה עד היום, והייתי רוצה לדעת אם יש כוונה כזאת.

גדעון סער: עד כאן הדברים לפתיחת הדיון.

גלעד ארדן: תודה.

גלעד ארדן: חברת הכנסת יחימוביץ, בבקשה.

שלי יחימוביץ': נקודת המוצא הערכית והעקרונית שלנו, ואני מניחה שכולנו תמימי דעים, היא שצריך חדשות מקומיות.

שלי יחימוביץ': לפחות חבר הכנסת סער ואני מגובשים בעמדתנו, שראוי ונכון שרשות השידור תיקח על עצמה את המשימה הזאת.

שלי יחימוביץ': זו פעם שנייה שאנחנו דנים בהצעת החוק הזאת, ואני מניחה שאם הדברים יתנהלו כשורה זו תהיה פעם אחרונה.

שלי יחימוביץ': הצעת החוק הזו מטיבה נועדה לפתור סיטואציה זמנית.

שלי יחימוביץ': אני שמה את מבטחי ברשות השידור ובאיש שעומד בראשה, אני יודעת שמדובר באיש מהשורה הראשונה, ואם מישהו מסוגל להוביל רפורמה הרי שזה האיש היושב מולי.

שלי יחימוביץ': הייתי רוצה לדעת, משה, מפרט קצת יותר מדויק.

שלי יחימוביץ': אני רוצה להבהיר, התפקיד שלנו הוא בוודאי לא להיכנס לתוכן השידורים, בוודאי לא לקיים כאן ישיבה שבה נדבר על תכני עריכה, אפילו לא על פורמט, כי הפורמט הוא פררוגטיבה של מנכ"ל רשות השידור, של היושב ראש ושל אנשי המקצוע.

שלי יחימוביץ': אבל, במיוחד נוכח העמדה שהוצגה כאן בפעם הקודמת שגרסה שאתם לא יכולים להרים את הדבר הזה, אני מבקשת לדעת מה מידת המוכנות שלכם, ואם תוכלו לרדת קצת לפרטים.

שלי יחימוביץ': כמו למשל: מה התקציב של שידור החדשות המקומיות; איזו פרישה אתם מתכננים; לאילו מסקנות הגיעה עד עכשיו המינהלת שהקמתם; כמה כוח אדם אתם מתכוונים להקצות לשידורים האלה; התמהיל, אם אכן יש כוונה ליצור תמהיל, בין עובדי JCS לבין עובדי רשות השידור; האם התחלתם כבר להכשיר עובדי רשות השידור לעבודה ברשתות המקומיות; איזו מחויבות יש לכם כלפי החדשות ואיך היא תבוא לידי ביטוי?

שלי יחימוביץ': האם יש מפרט שבו אתם מתחייבים ל-X מהדורות עם X נושאים, עם כך וכך צוותים שיוצאים לשטח?

שלי יחימוביץ': עם כך וכך חומרים מצולמים מקוריים, שלא נחזה, חלילה, בעוד טוק שואו מקומי בלי חומרים מצולמים ובלי חומרים מקוריים?

שלי יחימוביץ': ובכלל, איך אתם רואים את השידורים האלה והערכה שלכם, ריאלית ומפוכחת, בתוך כמה זמן אתם יכולים להרים את העניין הזה.

גלעד ארדן: תודה.

גלעד ארדן: אני רוצה להבהיר משהו, חברת הכנסת יחימוביץ, לפני שנציגי רשות השידור יענו.

גלעד ארדן: הצעת החוק שלכם לא משנה את החובה המוטלת על הכבלים בסעיף 4, כפי שציין חבר הכנסת סער, לשאת באחריות לכך שישודרו חדשות מקומיות בהיקף ובמתכונת שקבעה המועצה לשידורי כבלים ולוויין.

גלעד ארדן: יכול להיות שלנציגי רשות השידור יהיו את כל הכוונות הטובות ומסיבות שלא תלויות בהם בגלל ועדים או סיבה אחרת – כל מה שאנחנו רגילים לשמוע עשרות שנים – ההפקה הזאת תיכשל.

גלעד ארדן: הכתובת הראשונה לאחריות, על פי הצעת החוק שלכם, היא "הוט", לא רשות השידור.

גלעד ארדן: על פי חוות הדעת המשפטית, אנחנו רוצים לתקן את חוק רשות השידור כדי לאפשר להם לעשות את ההפקה הזאת, שהיא משודרת במקום נוסף חוץ מהם.

גלעד ארדן: אבל לפני שאנחנו באים לשמוע מהם, אני רוצה לשמוע ממועצת הכבלים והלוויין מה ההיקף שנקבע בהחלטות המועצה, מה הסנקציות שהמועצה יכולה לנקוט, והאם היא מתכוונת לנקוט את הסנקציות במידה והחובה ש"הוט" מחויבת בה, על פי החוק שלכם, תופר.

גדעון סער: אנחנו יודעים שהמצב החוקי מטיל את האחריות על "הוט".

גדעון סער: לפני שאנחנו הולכים לעשות את השינוי הזה – כי יש פה שינוי מהכוונה שלנו בקריאה הראשונה - אנחנו באמת רוצים להתרשם שיש לזה התכנות ושזה נכון מבחינה מקצועית.

ניר גרסין: כמו שאמרת, כל עוד קיימת הוראת סעיף 6כ לחוק, תוארך האחריות על "הוט".

ניר גרסין: המתכונת לפיה הכבלים משדרים את החדשות המקומיות היא לפי מדיניות המועצה.

ניר גרסין: המדיניות הזאת גם קובעת ש"הוט" רשאית לשדר ולהפיק באמצעות גוף חיצוני, אבל צריך בשביל זה גם אישור של המועצה על זהות הגוף.

ניר גרסין: יש משא ומתן, שכולם מודעים לו והתפרסמו לגביו ידיעות בתקשורת, ובסופו של דבר יצטרכו אישור של המועצה לזה.

ניר גרסין: צריך לפנות אלינו.

ניר גרסין: עוד לא פנו, אני מניח שיפנו בזמן, ואני גם מניח שעניינים כמו התכנות ויכולת ייבדקו גם כן על ידי המועצה.

ניר גרסין: כלומר, המועצה צריכה לבדוק את זה.

גדעון סער: מה שאתה אומר הוא שאנחנו נחוקק חוק שייתן אופציה.

גדעון סער: נראה לי הגיוני.

ניר גרסין: גם כש-JCS התחילה להפיק עבור חברות הכבלים לפני חמש המועצה בדקה ואישרה.

ניר גרסין: היא רצתה לבדוק שלא תרד – אולי אפילו תעלה.

ניר גרסין: לגבי האיכות והתוכן של המהדורות היום - - -

שלי יחימוביץ': סליחה, מי מחליט שזה הזמן להעביר את האחריות לרשות השידור?

שלי יחימוביץ': תלוי מה זה?

ניר גרסין: "הוט" היא גורם פרטי, JCS היא קבלן שלה היום, גם רשות השידור – לפי האופן שאנחנו נתייחס לזה - תהיה קבלן.

ניר גרסין: הם יחליטו, אבל בכפוף לאישור המועצה ולהוראות החוק.

ניר גרסין: מידת ההתערבות שלנו היא רק עד כמה שצריך ועד כמה שהחוק מרשה לנו.

ניר גרסין: לגבי האיכות, ניהלנו בדיקות מדגמיות של איכות המהדורה השנה, בשנת ההערכה.

ניר גרסין: האיכות לא ירדה, היא נשארה בסדר גמור, כמו שהייתה קודם.

ניר גרסין: נמשיך לבדוק גם בעתיד.

גלעד ארדן: יש החלטת מועצה שקובעת מה היקף השידורים?

ניר גרסין: יש שורה של החלטות ברורות.

ניר גרסין: אני לא זוכר כרגע היקף ספציפי.

ניר גרסין: אם אתה מדבר על היקף כספי, מעבר למה שהחוק קובע - - -

גלעד ארדן: אפשר לקחת אדם אחד, לתת לו 30 מיליון שקלים ובזה עמדו בחובת החוק.

גלעד ארדן: אני שואל מבחינת המועצה, הרי יש רגולטור.

גלעד ארדן: המטרה שלנו היא לא להתעסק במקצוע שלכם, לרדת לפרטים.

גלעד ארדן: אנחנו שואלים, למשל, כמה אנשים צריכים להיות בהפקה, כדי שכל אלה יעידו שההפקה איכותית.

גלעד ארדן: זאת הכוונה.

ניר גרסין: אם אני לא טועה - - -

גלעד ארדן: אם אתה לא טועה אז לא צריך.

גלעד ארדן: כשבאים לדיון בכנסת יודעים על מה מדברים.

ניר גרסין: אני רוצה להיות מדויק ולא להגיד דברים - - -

גלעד ארדן: אם אתה רוצה להיות מדויק אז בפעם הבאה שאתה בא לדיון על חדשות מקומיות תבוא עם החלטות המועצה בנושא הזה.

ניר גרסין: מה שהחלטות המועצה כן קובעות - - -

גדעון סער: אולי אפרט, מאחר שיש סעיף 4בחוק ומדברים על המתכונת הקיימת - והכול לפי מיטב ידיעתי - בכל מערכת אזורית יש היום כחמישה כתבים, כארבעה צלמים, שלושה עורכי וידאו, שני עורכי תוכן, שני מפיקים.

גדעון סער: לכן, הכוונה היא לא רק שתהיה אותה איכות, כמוצר שתמיד ניתן לשיפוט סובייקטיבי, אלא גם שהכתב של רשות השידור בבאר שבע לא יהיה החדשות המקומיות באזור הדרום.

גדעון סער: זאת אומרת, יש פה תמהיל של דרישות.

ניר גרסין: נכון, אבל מצד שני אני לא בטוח שנכון יהיה להתקבע על מספר נתון וקבוע של עובדים.

גדעון סער: אפשר להגדיל אותו, אבל אנחנו רוצים לדעת שזה מתבצע בצורה המקצועית הטובה ביותר וקשה להניח שזה מושג דווקא על ידי צמצום בכוח אדם – אם לזה אדוני מרמז.

ניר גרסין: נאותות הפקה הוא מבחן קשה, שמספר העובדים וכמות המשאבים כמו מצלמות ומספר עורכים מהווים מבחן עזר טוב.

שלי יחימוביץ': הרי בסופו של דבר אנחנו מדברים על מהדורת חדשות.

שלי יחימוביץ': אם מדובר באזור הדרום, יש אירועים.

שלי יחימוביץ': בוודאי שיש מדד של כוח אדם וצוותים שיכולים לצאת לסקר את האירועים.

שלי יחימוביץ': כתב אחד עם מצלמת וידיאו קטנה באזור שלם – שזו השיטה שמסתמנת והולכת - לא יכול להיות תחליף לשלושה צוותים, למשל.

ניר גרסין: ירידה מחמישה כתבים לארבעה לא תמיד - - -

גלעד ארדן: לא ביקשנו לפרוש את זה פה.

גלעד ארדן: כתוב: בהיקף ובמתכונת לפי הוראות המועצה.

גלעד ארדן: מהן הוראות המועצה?

גלעד ארדן: אתה יכול לצאת ולארגן שישלחו את זה לכאן עכשיו?

ניר גרסין: יש החלטות שקובעות כמה מהדורות בשבוע, מה האורך ומה ההרכב בכל אזור, איזה חלק מהמהדורה יכול לתת כתבות של סינדיקציה.

ניר גרסין: יש שורה של החלטות.

גלעד ארדן: ההחלטות לא נוגעות גם להיקף כוח האדם שמועסק בחדשות המקומיות?

ניר גרסין: אני מוכן לבדוק שוב ולתת לך תשובה.

גלעד ארדן: אז בבקשה , תנסה לעשות את זה בחצי השעה הקרובה.

שמואל שם טוב: יש החלטה מדויקת ומפורשת של מועצת הכבלים והלוויין.

שמואל שם טוב: היא מאורגנת בכללים, לא בכללים של ספירת אנשים אלא בכללים של דקות ושעות.

שמואל שם טוב: כלומר, לצורך מהדורה, כמה VTR בכל מהדורה – 16 בכל מהדורה, כלומר שצריך לצאת החוצה – כמה VTR מותר שיהיו סינדיקטיבית וכמה מותר שלא יהיו סינדיקטיבית.

שמואל שם טוב: יש הגדרה מדויקת מאוד של מועצת הכבלים והלוויין.

שמואל שם טוב: היא קיימת, צריך פשוט לקחת אותה ולהעביר אותה.

גלעד ארדן: הם יעבירו.

שמואל שם טוב: יש נושא קריטי, שעלה לדעתי בפעם הראשונה, וזה נושא אישור ההפקה לרשות השידור.

שמואל שם טוב: אני לא מדבר כאן בשם JCS - - -

גדעון סער: הוא לא עלה בפעם הראשונה.

גדעון סער: הוא עלה כמעט בכל דיון, רק שבדיון האחרון הייתה לגביו מסקנה מסוימת.

שמואל שם טוב: יש סכנה גדולה בכך שרשות השידור תהפוך למפיק בשוק עבור גופים אחרים.

שמואל שם טוב: זו סכנה גדולה לשוק ההפקות.

שמואל שם טוב: להיפך, הם צריכים להוציא עבודה החוצה והם לא עושים את זה.

שמואל שם טוב: נכון שרשות השידור צריכה לתת שידור מקומי, זה במהות שלה, אבל לא בצורה של קבלן חיצוני למישהו אחר.

שמואל שם טוב: זו סכנה לשוק ההפקות, איגוד המפיקים לא ער לעניין הזה.

שלי יחימוביץ': לא רק לשוק ההפקות, היא לא אמורה להיות קבלן משנה של גורם פרטי.

שלי יחימוביץ': יש כאן סוגיה עקרונית.

אתי בנדלר: הסכנה היא בגלל שהיא לא תקיים על ידי כך את הוראות החוק שעליה להוציא הפקות החוצה או תחרות?

שמואל שם טוב: זו פגיעה בשוק המפיקים.

שמואל שם טוב: היא משמשת היום קבלן ל"הוט".

שלי יחימוביץ': כשהמצב אמור להיות הפוך.

שמואל שם טוב: היא לא צריכה להיות קבלן ל"הוט".

שמואל שם טוב: תשחררו את "הוט" מהמחויבות ותנו לרשות השידור להפיק שידורים מקומיים.

גלעד ארדן: ניר, מה הסנקציה שאתם יכולים להטיל על הפרה?

ניר גרסין: עיצום כספי בסכום שהוא פי שישה מסכום שמדובר עליו בחוק העונשין.

ניר גרסין: זה בערך 90,0000 שקלים לכל הפרה.

ניר גרסין: זה יכול להיות תמריץ כלכלי שלילי.

גלעד ארדן: יש עמדה לממשלה בנושא חוק רשות השידור והחדשות המקומיות?

דנה נויפלד: בעקבות הדיון הקודם רשות השידור בדקה והתחילו מגעים עם "הוט" לעניין הפקת השידורים.

דנה נויפלד: עמדתנו הייתה שלצורך העניין הזה נדרש תיקון חוק רשות השידור כדי להקנות את הסמכות.

דנה נויפלד: כל בדיקת ההיתכנות נעשתה בידי רשות השידור.

דנה נויפלד: העמדה המשפטית שאנחנו מציגים כאן היא שככל שהוועדה תחליט שהיא רוצה לאפשר לרשות השידור לעשות את זה, נדרש תיקון חקיקה.

גדעון סער: אני חושב שהיושב ראש התכוון לעמדת הממשלה במישור המהותי.

גלעד ארדן: במישור שהעלה מר שם טוב, בעניין של היחסים בין רשות השידור לשוק עצמו כגורם מפיק.

אתי בנדלר: בשיחה שהתנהלה בין גברת נויפלד לביני הפניתי את תשומת ליבה לסתירה לכאורה שנובעת בין חקיקה הדורשת מרשות השידור להוציא חלק מההפקות שלה לגורמי חוץ, חקיקה שנעשתה בתיקון לחוק רשות השידור בחוק ההסדרים לפני שנתיים, לבין ההרשאה שמבקשים לתת עכשיו בחסות המחוקק לרשות השידור לפעול כקבלן של גורם שידור מסחרי פרטי.

אתי בנדלר: האין בכך משום סתירה?

דנה נויפלד: זה לא נכנס למסגרת 44.

אתי בנדלר: את זה סיכמנו.

אתי בנדלר: אבל בעצם התפיסה, ברעיון, האם הדברים מתיישבים אחד עם השני ועם תפיסת תפקידה של רשות השידור כגורם ממלכתי?

אתי בנדלר: ביקשתי לברר את עמדת הממשלה, לא במישור הטכני של תיקון החוק, אלא כיצד ההמשלה תופסת את זה.

דנה נויפלד: אחרי שיחתנו אכן דברתי עם הגורמים המעורבים.

דנה נויפלד: לפי התיקון המוצע שמונח בפניכם רשות השידור עדיין תשדר את השידורים.

דנה נויפלד: כלומר, אמנם ההפקה תיעשה עבור "הוט" מכוח החובות שלה לפי סעיף 6כ לחוק התקשורת, יחד עם זאת, במקביל, רשות השידור היא עדיין גוף משדר, וזה תפקידה המרכזי.

דנה נויפלד: לפי הנוסח המוצע היא עדיין תשדר גם אצלה.

גלעד ארדן: אז למה לא להטיל עליה את החובה?

דנה נויפלד: כרגע, לפי ההצעה, החובה מוטלת על "הוט".

גדעון סער: אני אוהב לתת מפעם לפעם תזכורות לממשלה, ונראה לי שאני נאלץ לעשות את זה כרגע.

גדעון סער: הממשלה התחייבה בדיוני הוועדה בשנה שעברה להביא הסדר קבוע עד תום התקופה הרלוונטית.

גדעון סער: אחרי שהיא לא עמדה במחויבות הזאת במהלך שנת 2006 ואנחנו נאלצנו להגיש הצעת חוק, היא שוב לא עמדה במחויבות שלה ב-2007.

גדעון סער: ההצעה הנוכחית היא לא האופטימום, היא לא עולם החלומות שלנו, אלא היא כפופה לרצונה של הממשלה, שההסדר יהיה זמני לשנה אחת.

גדעון סער: איננו יכולים להחליף את משרד התקשורת, הממשלה היא זו שאמרה שנצטמצם לשנה.

גדעון סער: יש לה כאן גם אמירה, מכיוון שהדבר הזה היה כרוך בקיזוז תמלוגים.

גדעון סער: התחשבנו בעמדת הממשלה.

גדעון סער: אם זה היה הסדר קבע, אני מניח, לפי הלך הדברים פה, שההסתברות הייתה ללכת לכיוון רשות השידור ואז לממשלה הייתה אמירה מה טיב האינטראקציה, הכספית והאחרת.

גדעון סער: צר לי שאני אומר את זה, לא תכננתי להגיד אבל כפיתם עלי, הכול פה נובע ממחדלי הממשלה.

גדעון סער: לכן, אם הממשלה אומרת דבר אחר, אנחנו מקבלים את אמירתכם מכיוון שזה הסדר לשנה.

דינה עברי עומר: נכון הוא שעד כה לא גיבשנו הסדר קבוע ואין לי בשורות היום, אנחנו עוד לא בשלב הזה למרות דיונים שקיים שר התקשורת.

דינה עברי עומר: לעת הזאת אנחנו תומכים בהסדר זמני, שעל פיו גם רשות השידור – זו עמדת שר התקשורת - צריכה להפיק חדשות מקומיות עבור הכבלים, כמובן בכפוף לבחינת מלוא ההיבטים המשפטים, לרבות הצורך בתיקון חוק רשות השידור.

גלעד ארדן: שר התקשורת תומך בכך שרשות השידור תוכל להפיק את החדשות המקומיות, בידיעה שהפלטפורמה שהחובה חלה עליה לפי החוק היא הכבלים.

דינה עברי עומר: נכון, כאשר אנחנו מדברים על זה כהסדר זמני לשנה.

שלי יחימוביץ': הסדר המימון באמצעות קיזוז התמלוגים, 25 מיליון שקלים.

שלי יחימוביץ': ברגע שזה עובר לאחריות ראשית של רשות השידור אנחנו מדברים על העברת תקציבים בהתאם.

דינה עברי עומר: נכון, אני חושבת שזו אחת מהסיבות לכך שההסדר הסופי טרם גובש, ולכן כהסדר זמני אנחנו מדברים על המשך המתכונת ש"הוט" משדרת באמצעות גוף חיצוני.

דינה עברי עומר: לגבי ההסדר העתידי, ככל שיגובש כזה, אם המגמה תהיה שידורים באמצעות גורם ממלכתי ודאי שיקוזזו תמלוגים.

שלי יחימוביץ': ברגע זה אין ולו שקל אחד בתקציב המדינה שמיועד לרשות השידור, לא לרפורמה, לא לאיזשהו הסדר.

שלי יחימוביץ': כלומר, אנחנו מדברים על המצאות הגלגל מחדש.

גלעד ארדן: הגענו אליכם, מכובדי.

גלעד ארדן: ביום 27 באוגוסט היה כאן ניצן חן, והוא אמר: "אלא שרשות השידור כרגע בעיצומה של רפורמה ובתהליך הבראה קשה, מתיש, ולכן לא טבעי ולא נכון להוסיף חדשות מקומיות לערוץ שנלחם על חייו.

גלעד ארדן: ברגע שרשות השידור תשתקם - - - " וכו'.

גלעד ארדן: מה השתנה בחודשיים?

משה גביש: דילגת על החלק הראשון, שם הוא אמר שלדעתו מקומן של החדשות המקומיות - - -

גלעד ארדן: אף אחד פה לא אמר מילה נגד העניין הזה.

גלעד ארדן: כולנו חושבים כך.

משה גביש: נתייחס למה שעלה עד עכשיו.

משה גביש: ההצעה שעולה פה, כולל הנוסח שהציע משרד המשפטים, לא מחייבת את "הוט" לעשות שום הפקה עם רשות השידור.

משה גביש: אין מצב שרשות השידור, "הוט", משרד המשפטים או משרד התקשורת אומרים ש"הוט" חייב לתת לרשות השידור לעשות הפקה של חדשות מקומיות.

משה גביש: "הוט" רשאית להתקשר היום עם JCS, שיושבים פה, עם "אולפני הרצליה", שלא יושבים פה, ועם כל אחד אחר.

משה גביש: כל מה שההצעה אומרת הוא לתת ל"הוט" את האפשרות לעשות את זה גם באמצעות רשות השידור.

משה גביש: זה לא נותן לנו מונופול.

משה גביש: "הוט", משיקולים עסקיים שלה ומשיקולים רגולטוריים שמטילה עליה מועצת הכבלים והלוויין, להחליט עם איזה ספק היא רוצה לעשות את החדשות המקומיות.

משה גביש: כל המה שהתיקון אומר הוא שנפתחה לה אופציה נוספת.

משה גביש: "הוט" תעשה את השיקולים שלה.

משה גביש: נכון לרגע זה אין שום הסכם חתום בין רשות השידור ו"הוט", הגם שכבר שבועות ארוכים אנחנו יושבים על המדוכה.

משה גביש: נקודה שניה, אנחנו מתחייבים שלפחות חלק מהחדשות המקומיות ישודרו לא רק בערוץ 33, כפי שעלה פה בדיונים קודמים, אלא גם בערוץ 1.

משה גביש: זאת אומרת, בנוסף לכל המחויבות הרגולטורית של ,הוט" אנחנו מתחייבים שחלק מהחדשות המקומיות – באופן קבוע – ישודרו בערוץ 1.

משה גביש: אנחנו כרגע יושבים ונקבע מסגרת, אבל תהיה מסגרת של חדשות מקומיות בערוץ 1, וזה מהסיבה שאנחנו חושבים, כמו שאמרו פה כמעט כל חברי הכנסת גם היום וגם בדיונים קודמים, שזה חלק מהשידור הציבורי.

משה גביש: אם להתייחס לדבריה של היועצת המשפטית, הדבר הזה לא רק שהוא לא בסתירה לחוק ההסדרים ולחוק רשות השידור, שם נאמר במפורש שהמגבלות לא חלות על חדשות ואקטואליה.

משה גביש: לגבי חדשות ואקטואליה לא היה ספק, גם לממציאי חוק ההסדרים וגם למי שאישרו אותו, שאותן אנחנו צריכים לשדר, ולכן מה שנאמר פה לא רלוונטי לשום דבר.

משה גביש: יש עוד יתרון מובנה אצלנו.

משה גביש: דווקא בגלל שאנחנו הגוף היחיד שיכול לעשות חדשות מקומיות וגם עושה חדשות ארציות, של אינטראקציה בין שניהם.

משה גביש: אין לי ספק שחלק מהחדשות המקומיות יזלגו גם לחדשות הארציות.

משה גביש: למה אנחנו רוצים לעשות את זה על ידי "הוט"?

משה גביש: כי זו הדרך היחידה שלנו לעשות חדשות מקומיות.

משה גביש: לנו אין לנו כסף לעשות את זה.

משה גביש: אם אנחנו נשדר את הדבר הזה, יראו את זה גם לקוחות הלוויין, שהיום לא רואים חדשות מקומיות, וגם מי שאין לו לוויין וכבלים, מה שבכל צירוף אחר לא יהיה, כי החלק של החדשות המקומיות אצלנו זה ברודקאסט.

משה גביש: אם יימשך התהליך ש"הוט" עושה את זה עם קבלן אחר, אז בוודאי שיראו את זה רק לקוחות הכבלים, ואני לא יודע כמה הם לקוחות הכבלים.

משה גביש: אם נסכם לרגע זה, אין שום חובה ל"הוט", אלא אופציה נוספת, ומבחינת שידור ציבורי האפשרות לראות חדשות מקומיות נפתחת לכל אזרחי מדינת ישראל שיש להם טלוויזיה, ולא רק למנויי הכבלים.

משה גביש: נכון שרשות השידור במצב קשה, וזאת הסיבה שניצן חן אמר מה שאמר.

משה גביש: אני לוקח עלי את האשמה שהוא ייצג פה את רשות השידור, כי הוא מייצג חלק מרשות השידור, מחלקת החדשות.

משה גביש: בחדשות המקומיות, בגלל הרצינות שבה אנחנו לוקחים את זה, שמנו בראש הדבר הזה את האיש הכי טוב אצלנו, רונן כהן, שהיה ממלא מקום מנהל הטלוויזיה והיה הבוס של ניצן חן.

משה גביש: זה תפקידו עכשיו, להרים את החדשות המקומיות.

משה גביש: שחררנו אותו ממרבית התפקידים שלו על מנת שיקים את המערכת הזאת.

גלעד ארדן: גם ניצן חן הוא רציני בעינינו.

גלעד ארדן: הדאגה שלנו לא האיש.

גלעד ארדן: יש לכם אנשים טובים ומעולים, אבל הבעיה היא המצב של רשות השידור.

משה גביש: הכסף הזה יהיה כסף צבוע, הוא לא ישמש לשום צורך אחר.

משה גביש: כמובן שנצטרך לעבור אישור של מועצת הכבלים ולהוכיח שאנחנו מסוגלים לעשות את זה.

משה גביש: אנחנו לא מבקשים שום הקלה בשום דבר.

משה גביש: העובדים שיועסקו פה יהיו בחלקם רשות השידור – הכול בהנחה ש"הוט" יחתמו אתנו.

משה גביש: לא הוועדה תחליט עם מי "הוט" יחתמו.

גלעד ארדן: חס וחלילה.

גדעון סער: אתה צודק, רק אנחנו נדרשים לתקן את החוק כדי שתהיה אופציה כזאת.

יורם מרציאנו: סליחה, אני חושב שמה שמעניין את הוועדה, גם את חברי הוועדה וגם חברי הכנסת שהצביעו על הצעת החוק בקריאה טרומית, זה הצורך שיהיו חדשות מקומיות בפריפריה, ומצד שני אני חושב שיש לנו עניין, כחברי כנסת, לדאוג גם לעובדים.

יורם מרציאנו: אני חושב שצריך לתת לזה דגש ולשמוע ממך מה הולך לקרות עם העובדים.

גלעד ארדן: אילו עובדים?

יורם מרציאנו: גם העובדים שעובדים היום בחדשות המקומיות וגם העובדים של רשות השידור.

יורם מרציאנו: אנחנו שומעים שנדרשת עכשיו רפורמה ברשות השידור ואנחנו מסכימים.

יורם מרציאנו: אנחנו צריכים גם לדאוג לאותם עובדים, בדיוק כמו שצריך לדאוג לעובדים של החדשות המקומיות ולראות איך משלבים זה בתוך זה.

יורם מרציאנו: אני חושב שזו הייתה מטרת החוק של המציעים, כך לפחות אני הבנתי אותה.

יורם מרציאנו: להתעסק במפיקים, בהסכמים – זה לא מעניין אותי בכלל.

יורם מרציאנו: אני לא מתעסק בכל הנושאים האלה.

גלעד ארדן: מטרת החוק הייתה לדאוג לעובדים?

יורם מרציאנו: עד כמה שהבנתי, בין היתר כן.

יורם מרציאנו: זה גם נאמר בוועדה, וזה בסדר.

משה גביש: אם נזכה ו"הוט" ירצו אותנו, אז ברור שכל עובד שיעבוד בדבר הזה לא יפוטר ממקום אחר.

משה גביש: אנחנו בפירוש ניתן עדיפות לעובדי רשות השידור ולעובדים של מי שעושה את זה היום.

שלי יחימוביץ': זה ימנע פיטורים של עובדים של רשות השידור?

גדעון סער: מה זה לעובדים של מי שעושה את זה היום, אתה מתכוון לעובדי JCS?

משה גביש: אם אנחנו נזכה ו-JCS עושים את זה היום, בוודאי שחלק מהעובדים שניקח יהיו משם.

משה גביש: אבל אני גם רוצה לומר לכם, ואמר את זה גם נציג מועצת הכבלים והלוויין, אנחנו נעשה את זה בצורה שאנחנו חושבים שהיא יעילה, ולא ניקח יותר עובדים ממה שאנחנו חושבים שצריך בשביל לתת הפקות טובות.

משה גביש: אני רוצה להזכיר לכם, כשהכניסו מתקנים שמרימים מכוניות, היה די בפועל אחד במקום שלושה, אז אנשים רצו לשלם פחות.

משה גביש: אנחנו מנסים לעשות סינרגיה עם מה שרשות השידור עושה היום, לעשות את זה יעיל, בלי לפגוע בתוכן.

משה גביש: אני מאמין שנצליח בזה.

שלי יחימוביץ': האם הפקת החדשות המקומיות תמנע פיטורי חלק מעובדי רשות השידור?

משה גביש: להערכתי כן.

משה גביש: נצטרך הרי לשחרר די הרבה עובדים מרשות השידור, מאות.

משה גביש: אבל בוודאי שאם נקבל את המשימה הזאת יהיו פחות - - -

שלי יחימוביץ': יש לך הערה של היקפים?

משה גביש: לא, כי אני לא יודע כמה מעובדי רשות השידור יקלטו במערכת הזאת ולא יודע כמה עובדי JCS.

משה גביש: אם מחר "הוט" יחליטו שהם עושים את זה עם "אולפני הרצליה" אז JCS יהיו באותו מצב.

משה גביש: אנחנו כן ננסה, מסיבות אגואיסטיות.

משה גביש: עדיף לנו לקחת עובדים שהתמחו בעניין הזה.

משה גביש: אבל אני אומר שוב, אנחנו מדברים פה בסך הכול על אופציה ל"הוט", אם תחליטו שאנחנו יכולים להיות אופציה כזאת ואם תראו ברקע שהשידור הזה הוא חלק מהשידור הציבורי - זה נהדר.

משה גביש: אם מה שעלה פה, שהיום זה פתרון זמני, ואם נצליח להרים את זה, יכול להיות שלשנה הבאה זה יהיה פתרון קבע.

גלעד ארדן: ברור לרשות ולכם באופן חד-משמעי שלא מדובר בפתח שבעתיד יאפשר לפתוח את האפשרות של רשות השידור להפיק הפקות חיצוניות מעבר לעניין החדשות המקומיות, בגלל שחברי הכנסת מכירים בחשיבות הציבורית של העניין.

משה גביש: קודם כול, מדובר פה על חדשות, זה דבר שלא הוגבלנו בו גם בחוק ההסדרים.

משה גביש: בחוק ההסדרים נאמר במפורש שחדשות, אקטואליה, ספורט, דברים מהסוג הזה בפירוש רוצים - - -

גלעד ארדן: לגבי אחוזים, אבל כרגע החוק מגביל אותך.

גלעד ארדן: אנחנו עושים תיקון חקיקה שמטרתו לאפשר לכם להפיק חיצונית רק לפתרון נקודתי.

משה גביש: לא מדויק.

משה גביש: ובלבד שהמשדרים האמורים, כולם או חלקם, ישודרו גם במסגרת שידורי רשות השידור.

משה גביש: זאת הנקודה החשובה.

משה גביש: אני לא יכול להפיק לכל אחד, אלא אם כן גם אני עצמי אשדר.

משה גביש: זה התנאי של משרד המשפטים.

דנה נויפלד: כרגע, כמו שהנוסח מנוסח, שני הדברים תלויים זה בזה.

דנה נויפלד: זה יוצר קשר בין חוק רשות השידור לבין חוק התקשורת.

דנה נויפלד: ההפקה היא בהתאם לחובה שמנויה בחוק התקשורת.

משה גביש: רק בהתאם לסעיף 6כ(א).

משה גביש: הוא לא מקנה לי שום זכות לעשות שום דבר אחר לאף אחד.

דנה נויפלד: זה לא הופך אותם לגורם מפיק, אלא לצורך העניין הזה וכל עוד שיש חובה כזאת.

דנה נויפלד: ברגע שלא תהיה חובה בהתאם לסעיף 6כ - - -

קריאה: אין חובה, יש אופציה.

דנה נויפלד: ברגע שיש חובה על "הוט" לשדר והיא בוחרת להתקשר עם רשות השידור אז יש סמכות לרשות השידור לעשות את ההפקה.

דנה נויפלד: זו לא מחויבות.

גדעון סער: מבלי לפגוע בלגיטימיות להתייעל, הרי שבנקודה הזאת ובפרק הזמן הזה אנחנו לוקחים בחשבון את העובדה שהמדינה מסבסדת סבסוד כמעט מלא את השידור הזה.

גדעון סער: כך עמדנו גם בשנה שעברה, מכיוון שחשדנו שיהיה מצב שבו המדינה, באמצעות קיזוז התמלוגים, תסבסד אבל יהיה רצון למכסם רווחים.

גדעון סער: לכן הכנסנו לפה את הסעיף.

גדעון סער: צריך לקחת בחשבון את הנקודה הזאת.

משה גביש: לפי החשבונות שלנו לא יישאר שום רווח.

דנה נויפלד: בנוסח כמו שהוא היום המתכונת צריכה להישמר מבחינת ההרכב והמתכונת של השידורים, ובצד זה הקיזוז והבדיקה ייעשו על ידי משרד התקשורת.

דנה נויפלד: ההחזר לא אוטומטי, לא מקבלים צ'ק של 25 מיליון שקלים שמכוחו הם יכולים לעשות - - -

גדעון סער: ברור שכל דבר אפשר להפיק בפחות, אבל כאשר מדובר בדבר שלפי המתכונת הקודמת המדינה סבסדה ב-90%, צריך לקחת את הדבר הזה בחשבון.

גדעון סער: בוודאי שאין ציפייה שהמדינה תסבסד ולמעשה הסכום הזה לא יוצא.

גדעון סער: אני מסתכל גם בצורה החיובית, ואני מצפה שאם תהיה התקשרות, כחלק מהראייה שלכם את רשות השידור העתידית, יש פה דבר שיכול לתת מינוף ויכול לתת לרשות השידור תפקידים גם בעתיד.

משה גביש: מעצם זה שנשדר חלק מזה אצלנו זה כבר נותן.

שלי יחימוביץ': אני מתחילה לחשוב שההסדר הזמני יותר טוב מכל הסדר אחר, כי כמו שאני מכירה את התנהלות הדברים, ברגע שזה יהיה מתוקצב ומסובסד על ידי המדינה נתחיל לראות בכל שנה יכול להיות גאון תורן באוצר שיחליט שאפשר לעשות את זה בפחות ופחות והתקציב הזה יכורסם.

שלי יחימוביץ': יש לי תחושה עזה שזה מה שהולך לקרות.

גלעד ארדן: תודה.

גלעד ארדן: ניר, אתה רוצה להוסיף משהו?

ניר גרסין: וידאתי את מה שאמרתי קודם בזהירות, וזה מתקשר למה שנאמר פה.

ניר גרסין: נאותות הפקה היא לא כלי שצריך עם מספר קשיח של מועסקים ושל משרות.

ניר גרסין: המועצה לשידורי כבלים השאירה לעצמה את הסמכות לקבוע הוראות כאלה, אם יהיה צורך.

ניר גרסין: אבל באמת לא היה צורך.

ניר גרסין: לא ירדה איכות המהדורות, אז לא היה צורך לקבוע מספר כתבים, מספר עורכים, מספר מצלמות.

ניר גרסין: יכול להיות שבעתיד יהיה צורך, עד עכשיו לא.

ניר גרסין: יש את הסמכות אבל לא נעשה בה שימוש.

גלעד ארדן: תודה.

גלעד ארדן: מר רוזנברג, מנכ"ל JCS, בבקשה.

גבי רוזנברג: אני רוצה לדווח לוועדה שאנחנו עושים צעדים רציניים לקראת סגירת המהדורות בסוף השנה.

גבי רוזנברג: בינתיים אין לנו מנדט מעבר לכך ואנחנו נערכים.

גבי רוזנברג: מדברים על "הוט", שהם צינור להעביר את החדשות האזוריות.

גבי רוזנברג: אני חושב שצריך אולי לקבל החלטה יותר מחייבת, שהחדשות האזוריות יעברו לרשות השידור או לגוף אחר, אם בדרך של מכרז או בדרך של בחירה אחרת, שתבטיח המשכיות, תכנון.

גבי רוזנברג: מכיוון שמעכשיו ועד 1 בינואר יש המון עבודה לכל גוף שיקבל את זה על עצמו, וכדי שאותו גוף ישמור על אותה מתכונת, אותה איכות ואותו היקף מהיום הראשון זה לא דבר טריוויאלי.

גבי רוזנברג: אי אפשר לקבל את זה כמובן מאליו.

גבי רוזנברג: יש פה המון עבודה השל התארגנות.

גלעד ארדן: תודה.

גלעד ארדן: מר קמיניץ, בבקשה.

דוד קמיניץ: אני רוצה להמשיך את מה שגבי ומשה גביש אמרו.

דוד קמיניץ: עד השנה שעברה, במסגרת מחויבות רגולטורית, מימנו את הפקת החדשות המקומיות.

דוד קמיניץ: מהשנה שעברה הפכנו לצינור בלי שום ערך מוסף.

דוד קמיניץ: ההיפך הוא הנכון, כי אנחנו מחויבים מבחינה רגולטורית.

דוד קמיניץ: אם קבלן המשנה שלנו, ויהיה מי שיהיה, לא יעמוד במחויבויות אנחנו סופגים את זה.

דוד קמיניץ: אנחנו מממנים את זה גם תזרימית, כי אני משלם לקבלן המשנה בזמן, לא מותנה בהתארגנות שלי מול משרד התקשורת על קיזוז תמלוגים.

דוד קמיניץ: זאת אומרת, יש פה מצב אבסורדי, שאני צריך להיות צינור בלי שום ערך מוסף, שחשוף כספית ואתם יודעים את מצבה של תעשיית הטלוויזיה הרב-ערוצית במדינת ישראל.

דוד קמיניץ: יש חוב לבנקים של 4.5 מיליארד שקלים והפסד מצטבר של שבעה מיליארד.

דוד קמיניץ: אנחנו רוצים לסגור את זה.

דוד קמיניץ: היינו יותר משמחים שמחויבות הזאת תרד מאתנו.

דוד קמיניץ: מכיוון שקראנו את הנולד והבנו שזה עומד לפתחנו, הלכנו לבדוק מה האפשרויות שעומדות בפנינו.

דוד קמיניץ: אני מזכיר שבשנה שעברה הייתה לנו עדיין מחויבות חוזית להמשיך את הפקת החדשות על ידי JCS.

דוד קמיניץ: בשנת 2008 אין לנו מחויבות.

דוד קמיניץ: יש לנו היום שלוש אופציות.

שלי יחימוביץ': JCS היא אופציה?

דוד קמיניץ: כן.

שלי יחימוביץ': זו אמירה מהשפה ולחוץ או ש-JCS היא עדיין אופציה ריאלית?

דוד קמיניץ: יש לנו שלוש אופציות, ו-JCS היא במקום השלישי מבין שלושתן.

דוד קמיניץ: במקום הראשון רשות השידור, מכיוון שאנחנו מאמינים שזה המקום הטבעי של החדשות המקומיות.

דוד קמיניץ: אני מקווה שמה שנאמר פה יקרה בשנה הבאה ויורידו את זה ממני.

דוד קמיניץ: תהיה התקשרות ישירה מול רשות השידור.

שלי יחימוביץ': למה JCS ירדו למקום השלישי?

שלי יחימוביץ': בעקבות המשקע שנוצר?

דוד קמיניץ: אלה שיקולים מערכתיים משלנו.

דוד קמיניץ: לדוגמה, יש יכולת ל"אולפני הרצליה" לעשות את זה לא פחות טוב מ- JCSולא פחות טוב מרשות השידור.

דוד קמיניץ: אם אני שם את "אולפני הרצליה" במכלול העסקים שיש ל"הוט" מול JCS ומול "אולפני הרצליה", יש לנו שיקול.

דוד קמיניץ: לכן, מכיוון שאנחנו רואים שהמקום הטבעי של החדשות המקומיות הוא ברשות השידור, בחנו את האפשרות.

דוד קמיניץ: אנחנו אחרי משא ומתן של חודשים, וכמו שמשה גביש אמר זו אחת האופציות.

דוד קמיניץ: לא חתמנו על הסכם.

דוד קמיניץ: אבל מכיוון שאני מחויב רגולטורית, אני היום משוכנע שרשות השידור, אם היא תהיה הקבלן המבצע, יש לה את היכולות לעשות את זה.

דוד קמיניץ: זה לא אני אומר מהפה ולחוץ, אלא אנשי המקצוע שלנו שבדקו.

דוד קמיניץ: אני לא רוצה לספוג אש על זה שרשות השידור לא תעמוד במחויבות, אפילו ברמה של שביתה של העובדים.

שלי יחימוביץ': לא הבנתי.

שלי יחימוביץ': אתה מבקש שתהיה התחיבות לא לשבות?

שלי יחימוביץ': איזו מין אמירה זו?

משה גביש: לנו יש התחיבות מאגודת העיתונאים, שאימתתי אותה הבוקר לפני שבאתי, שהם לא יפגעו בחדשות המקומיות.

שלי יחימוביץ': אם זה בהסכמה, זה בסדר.

משה גביש: גם אגודת העיתונאים חושבת שהמקום הוא בשידור הציבורי, ויש לנו התחיבות מיושב ראש האגודה מהבוקר, עם הסמכה שלי לומר את זה פה, שהם לא יפגעו בחדשות המקומיות.

שלי יחימוביץ': גם אם העובדים – חלילה, אני לא חושדת שזה יקרה - ינוצלו עד עפר?

משה גביש: אגודת העיתונאים התחייבה שהיא לא תפגע בחדשות המקומיות, כי היא חושבת שלעתיד זה צריך להיות חלק מהשידור הציבורי.

משה גביש: עם הטכנאים יש לנו הבנות, אני לא יכול להגיד שזה באותה מידה של חוזק, שגם הם מבינים שהדבר הזה צריך להיות פה.

שלי יחימוביץ': אני רק מקווה שבחסות ההתחייבות המאוד חיובית הזאת של אגודת העיתונאים לא ייחתמו חוזים מאוד בעייתיים עם העובדים החדשים.

דוד קמיניץ: בשורה התחתונה, אני חושב שזה יהיה עצוב מאוד שבשנה הבאה נשב פה שוב כי המדינה לא מצאה איזושהי אכסניה קבועה לחדשות המקומיות.

רונית סלוניקי: יש לי שאלה לרשות השידור.

רונית סלוניקי: מבחינה טכנית, איך יהיה הפיצול של החדשות המקומיות?

רונית סלוניקי: כרגע יש פיצול לכל אזור.

משה גביש: אם אנחנו נידרש לענות כרגע איך אנחנו מתכוונים להיערך, יורם יסביר.

שלי יחימוביץ': אדוני היושב ראש, הדבר החמור ביותר שיכול לקרות הוא שתפוג המחויבות של "הוט" ולא נחדש את החוק.

שלי יחימוביץ': לכן, לפני שאנחנו שומעים את המפרט הטכני, חשוב להצביע.

גלעד ארדן: מר גרסין, אנא תביא את דברינו בפני המועצה; נעקוב מאוד מקרוב, שהדרישות והציפיות שלנו, אם ערוץ 1 ייבחר להפיק את החדשות האלה, מתקיימות.

ניר גרסין: נשמח.

ניר גרסין: בקרי צפייה נוספים תמיד יתקבלו בברכה.

שלי יחימוביץ': אולי נשמע את יורם.

יורם כהן: תודה.

יורם כהן: אנחנו לא ניכשל, נעמוד בתאריך היעד.

יורם כהן: אני מודיע לך מר רוזנברג, אנחנו נסתדר.

יורם כהן: יש לנו היערכות בחמישה אולפנים, מתוכם נשדר את החדשות המקומיות.

יורם כהן: גם היום יש לי אולפן בבאר שבע ויש לי אולפן בקרית שמונה.

יורם כהן: אנחנו נשדר את המהדורות שלנו מהאולפנים שלנו בירושלים בתל אביב ובחיפה, אלה אולפנים שעומדים בסטנדרט גבוה הם ישודרגו לצורך הפרויקט הזה, גם באמצעי עריכה וגם באמצעי הפקה שונים.

יורם כהן: בגליל ובדרום יופקו המהדורות על ידי ספקים חיצוניים שעובדים אתנו.

יורם כהן: הספקים האלה יספקו לנו את הברזלים בעיקר ואנשי התוכן יועסקו על ידי רשות השידור.

יורם כהן: נהירות לנו הנחיות הרגולציה, אנחנו יודעים בדיוק מה צריך לעשות במהדורות, כמה דקות מכל דבר.

יורם כהן: אנחנו לא מתכוונים לעשות טוק שואו, אנחנו מתכוונים להפיק חומרים מצולמים.

משה גביש: אנשי התוכן יועסקו בהתאמה, הבנה והסכמה עם אגודת העיתונאים.

משה גביש: אנחנו לא עושים חוזי עבדים.

משה גביש: לא יהיו להם הסכמי שחיתות שקיימים, בחלקם, ברשות.

שלי יחימוביץ': זו לא שחיתות, לא צריך להיסחף.

שלי יחימוביץ': שחיתות יש במקומות אחרים.

משה גביש: חלק מהם כן.

משה גביש: אבל אני אומר שזה יהיה בהבנה, תיאום והסכמה עם אגודת העיתונאים.

יורם כהן: המודל שלנו הוא בהחלט המודל שעובד כיום ב-JCS מבחינת היקף כוח האם שמפיק מהדורה.

יורם כהן: נהפוך הוא, אנחנו הולכים לשדרג את זה.

יורם כהן: יש לנו יחידות תמך של קול ישראל בערבית, הטלוויזיה בערבית, יש לנו את רשת ב' עם שלל הכתבים שלה ושלל הכתבים של הערוץ הראשון, שהם יהיו יחידות תמך לפרויקט הזה ויעשו חניכה לעובדים שיעבדו בחדשות המקומיות.

יורם כהן: אני רוצה להזכיר לכם שלפחות 15 עובדים במערכות השונות של רשות השידור הם בוגרי החדשות המקומיות; עורכים, מפיקים ומגוון תפקידים אחרים, שייתנו גיבוי לנושא הזה.

יורם כהן: יש התגייסות טוטלית של עובדי רשות השידור, של הוועדים.

יורם כהן: הם מאוד מעוניינים, מבינים את הפוטנציאל של הדבר הזה ולכן יש הירתמות וגם הבנה שיצטרכו לעבוד בדפוסי עבודה קצת שונים, לפחות בחדשות המקומיות.

יורם כהן: זאת נקודת אור לגבי הרפורמה.

יורם כהן: בכל מקרה, נשדרג את המהדורות.

יורם כהן: אני חושב שהיכולת של המערכות החדשות לתת תמיכה לחדשות המקומיות רק תשדרג אותן מבחינת חומרים מצולמים שנוכל לקבל, ניידות שידור שפרושות בשטח.

יורם כהן: בניגוד למה שקורה היום, האולפן המרכזי שלנו בגליל יהיה בקרית שמונה.

יורם כהן: זה ברור לנו.

יורם כהן: זה עולה יותר כסף, אבל נציב שם אולפן שממנו נשדר את המהדורות, ואותו דבר בדרום.

יורם כהן: אנחנו גם מתכוונים, באישור המועצה כמובן, לשדר חמש מהדורות יומיות של חדשות מקומיות ולא מהדורת סינדיקציה.

יורם כהן: זה משדרג את העניין, זה מאפשר להגיב יותר טוב לאירועים השוטפים ולעמוד בכל התניות הרגולציה תחת הפיקוח.

שלי יחימוביץ': הכתבים של הארצי שפרושים באזורי, גם יעבדו בחדשות המקומיות?

משה גביש: זו תמיכה, זה לא בנוי עליהם.

שלי יחימוביץ': אבל תשתמשו בחומרים שלהם, מן הסתם.

משה גביש: ולהיפך, מהדורת "מבט" תשתמש בחומרים המקומיים, מה שעד היום אין.

נילי בן גיגי: הדיון פה מתנהל על פי תסריט נורא אופטימי שהכול ילך חלק, ואני מאחלת רפואה שלמה ומהירה לרשות השידור.

נילי בן גיגי: אבל בהנחה שלא תמיד הדברים הולכים בצורה הכי אופטימית, וכבר ראינו דברים כאלה, ועדיין לא תוקצב שקל לרפורמה של רשות השידור, בהנחה שהדבר הזה לא מסתיים תוך שנה - - -

דנה נויפלד: זה לא קשור.

דנה נויפלד: המימון לא מגיע מתקציב רשות השידור, הוא מגיע מהסדר ספציפי בחוק.

נילי בן גיגי: ברור, אבל מתוך הנחה שרשות השידור לא מחלימה, נמצא את עצמנו פה בעוד שנה באותה שנה.

נילי בן גיגי: הארכה מסוג כזה לא מתמרצת את משרד התקשורת להגיע להסכם קבוע ונמצא את עצמנו בשנה הבאה שוב באותה נקודה.

נילי בן גיגי: צריך לתת את הדעת, צריכה לצאת קריאה מהוועדה ללכת להסדר קבע, בין זה אם רשות השידור – ואנחנו מסכימים שזה המקום הטבעי – ובין אם זה מקום אחר, אבל לא ייתכן להתבסס על הערכות.

גלעד ארדן: הקריאה הזאת יוצאת, היא מושמעת פעם אחר פעם.

גלעד ארדן: כפי ששמעת, שר התקשורת מכנס דיונים, אין לי ספק שבאופן תכוף.

גלעד ארדן: הפתרון מורכב וסבוך וברבות הימים נגיע גם אליו.

גלעד ארדן: אני רוצה לעבור לקריאת החוק ולהצבעה.

דנה נויפלד: אני רוצה לבקש שהוועדה תסמיך אותנו לעשות תיקונים בנוסח.

דנה נויפלד: יש עניין של הארכת המועד, שזה נמצא בכחול שנמצא בפני הוועדה, ובנוסף שני הדברים - - -

אתי בנדלר: אז קודם כול תקראי את הסעיף הזה והוועדה תאשר.

אתי בנדלר: כמובן, סדר הסעיפים משתנה לאחר מכן.

דנה נויפלד: "הצעת חוק התקשורת (בזק ושידורים) (תיקון מס' 35) (תיקון) (המשך שידורי חדשות מקומיות בטלוויזיה), התשס"ח-2007.

דנה נויפלד: תיקון סעיף 3.

דנה נויפלד: בחוק התקשורת (בזק ושידורים) (תיקון מס' 35), התשס"ז-2006, בסעיף 3(ב), במקום "כ"ב בטבת התשס"ח (31 בדצמבר 2007)" יבוא "ד' בטבת התשס"ט (31 בדצמבר 2008)".

גלעד ארדן: יש הערות?

גלעד ארדן: אין, תודה.

גלעד ארדן: אני מעמיד להצבעה את סעיף 1 שהוקרא.

גלעד ארדן: מי בעד?

גלעד ארדן: מי נגד?

גלעד ארדן: הצבעה בעד – פה אחד נגד – אין סעיף 1 אושר

גלעד ארדן: תודה, סעיף 1 אושר פה אחד.

גלעד ארדן: בבקשה.

דנה נויפלד: "חוק התקשורת (בזק ושידורים), התשמ"ב-1982, בסוף סעיף 6כ(א) יבוא: "הופקו שידורים כאמור בידי רשות השידור רשאית לשדרם במסגרת שידוריה בתנאים שיוסכמו בין בעל הרישיון לבין רשות השידור".

דנה נויפלד: " הכוונה בסעיף הזה לאפשר ל"הוט" להתקשר עם רשות השידור להפיק חדשות מקומיות, ורשות השידור גם היא תהיה רשאית לשדר אותן במסגרת השידורים שלה.

גלעד ארדן: יש הערות?

גלעד ארדן: תודה.

גלעד ארדן: אני מעמיד להצבעה את התיקון.

גלעד ארדן: מי בעד?

גלעד ארדן: הצבעה בעד – פה אחד נגד – אין סעיף 2 אושר

דנה נויפלד: סעיף שלישי שיהיה הוא תיקון עקיף לחוק רשות השידור.

דנה נויפלד: "אחרי סעיף 44ד יבוא: 44ה.

דנה נויפלד: הרשות תהיה רשאית להפיק, בעבור בעל רישיון כללי לשידורי כבלים, כהגדרתו בסעיף 6 לחוק התקשורת (בזק ושידורים), התשמ"ב-1982, תמורת תשלום, חדשות מקומיות ותוכניות בענייני היום בהתאם להוראות סעיף 6כ(א) לחוק האמור, ובלבד שהמשדרים האמורים, כולם או חלקם, ישודרו גם במסגרת שידוריה".

דנה נויפלד: הסעיף הזה מקנה סמכות לרשות השידור להפיק את החדשות המקומיות עבור "הוט"

שמואל שם טוב: למה צריך גם תוכניות בענייני היום?

דנה נויפלד: זו ההגדרה בסעיף 6כ.

גלעד ארדן: גם אני שאלתי את זה, אבל זאת ההגדרה שמופיעה לענייני חדשות מקומיות.

גלעד ארדן: הכול תחת ההגדרה של אזורי בלבד.

משה גביש: מהסיבה שהיום החדשות המקומיות הן לא רק חדשות אלא גם ענייני היום.

דנה נויפלד: זה חוק התקשורת היום.

דנה נויפלד: אנחנו לא באים לשנות את חוק התקשורת במסגרת הזאת.

דנה נויפלד: אנחנו באים רק ליצור את הזיקה בין חוק רשות השידור לחוק התקשורת.

דנה נויפלד: אנחנו לא נשנה עכשיו את ההגדרה הקיימת בסעיף 6כ.

דנה נויפלד: אני רוצה להבהיר שאנחנו רוצים לבדוק עדיין אם צריך לומר מפורשות שההפקות האלה לא ייחשבו כהפקות מקומיות לצורך סעיף 44ג לחוק רשות השידור, שעניינו הפקות שמוציאה רשות השידור החוצה.

דנה נויפלד: יכול להיות שזה כבר נכלל במסגרת ההגדרות, בכל מקרה אנחנו מבקשים את הסמכת הוועדה לעניין הזה.

אתי בנדלר: אני מבקשת קודם כול שתהיה הסמכה בעניין הזה.

אתי בנדלר: ככל שנבדוק ונשתכנע שיש צורך בתיקון חוק רשות השידור כדי להבהיר שההפקות האלה לא יובאו במניין ההפקות שלהם, החוק יתוקן בהתאם.

דנה נויפלד: נקודה שנייה, שגם זה יהיה במסגרת הוראת שעה.

דנה נויפלד: כלומר, ככל שהוראה 6כ תהיה זמנית לעניין החובה על "הוט", גם הוראה זו.

דנה נויפלד: נקשור את שתי ההוראות יחד, גם עניין הזמניות.

אתי בנדלר: תחילת התיקון לסעיף 6כ(א), כפי שהוקרא עכשיו על ידי גברת נויפלד, ושל חוק רשות השידור יהיה ב-1 בינואר 2008, ותוקפם עד 31 דצמבר 2008.

דוד טל: יש לי הסתייגות לנושא הזה, עד דצמבר 2010.

דוד טל: אני חושב שזה פרק זמן סביר, שהממשלה תוכל לסיים את הנושא, הרשות תוכל ללמוד את הנושא, ולא צריך להביא אותנו לכאן כל שנה כדי לדון בנושא הזה.

אתי בנדלר: כלומר, כל המשך שידור החדשות המקומיות על ידי "הוט" יהיה עד 2010, לרבות האפשרות להתקשר עם רשות השידור?

דוד טל: כן, אם עד אז יגיעו להסכמים - - -

שלי יחימוביץ': אנחנו מביאים את החוק הזה בהסכמה עם הממשלה.

שלי יחימוביץ': יש סיכום עם האוצר לגבי קיזוז התמלוגים.

שלי יחימוביץ': הסיכום הוא לשנה אחת.

שלי יחימוביץ': אנחנו לא עכשיו יכולים לחרוג מהסיכום.

דוד טל: זה בסדר, יש לך סיכום שאני לא מחויב בו.

גלעד ארדן: נעמיד את זה להצבעה ונפיל את זה, כנראה, וחבר הכנסת טל יגיש הסתייגות למליאה.

גלעד ארדן: אני אבהיר במליאה שאם ההסתייגות של אדוני תעבור אנחנו נמשוך את החוק, ואז בכלל לא יהיו חדשות מקומיות והמליאה תחליט מה שהיא תרצה.

גלעד ארדן: ככל הנראה היא תחליט לדחות את העניין, ואם לא, נמשוך.

דוד טל: אדוני היושב ראש, אני רוצה לחסוך את ההצבעה.

דוד טל: שירשמו את זה כהסתייגות אוטומטית, בלי הצבעה.

דוד טל: אגב גברתי, יש לי עוד שתי הסתייגויות לא מהותיות בנושא הזה.

גלעד ארדן: אני מעמיד להצבעה את התיקון בחוק רשות השידור ואת שני העקרונות שהציגה עורכת הדין נויפלד והבהירה עורכת הדין בנדלר.

גלעד ארדן: העיקרון האחד הוא, שההפקות האלה לא יוכרו במסגרת 50% שרשות השידור אמורה להוציא החוצה, לפי סעיף 44ג.

גלעד ארדן: העיקרון השני, שמדובר בהוראת שעה, שמתחילה ב-1.1.2008 ומסתיימת ב-31 בדצמבר 2008.

גלעד ארדן: מי בעד השינויים?

גלעד ארדן: הצבעה בעד – 4 נגד – אין נמנעים – 1 השינויים אושרו

גלעד ארדן: תודה רבה, החוק אושר.

גלעד ארדן: אני נועל את הישיבה.